Дарэчы, згаданую газету з роднага Светлагорска, што на Гомельшчыне, шукала на выставе й старшыня Беларускай суполкі “Сябры” з эстонскай Нарвы Людміла Аннус. Казала, што заўсёды ў курсе падзей, якія адбываюцца на малой радзіме: чытае навіны на сайце выдання. Пры нагодзе ж абавязкова набывае друкаваную версію. З верным сябрам па жыцці, мужам Віктарам Байкачовым занатоўвалі яны ўсё ўбачанае ды пачутае на выставе. Потым, казалі, інфармацыя будзе на іх старонках у сацсетках, у рэпартажах у мясцовай прэсе. А да таго, як патрапіць на выставу, Людміла й Віктар пабывалі ў Віцебску: дамовіліся аб пражыванні ў інтэрнаце Тэхналагічнага ўніверсітэта групы турыстаў з Нарвы, што прыедуць на “Славянскі базар”. Заказалі білеты на некаторыя канцэрты фестывалю. Пасля ў Доме культуры горада Смалявічы, што пад Мінскам, пазнаёміліся з артыстамі фальклорнага гурта “Пліса”. І ўжо думаюць: трэба будзе запрасіць новых сяброў да сябе ў Эстонію. На зваротным шляху супляменнікі заедуць у Полацк, Наваполацк, Шаркаўшчыну — складаюць новы турмаршрут для эстонскіх вандроўнікаў.